Anne Baastrup (SF), 2001-05-03:
Nu brugte fru Birthe Rønn Hornbech jo mange ord på at fortælle, hvor dumme vi er, og hvor lidt vi kender til det.
Men nu er det jo sådan, at vi havde forberedelsen omkring ændringen af isolationslovgivningen her i foråret.
Der kom der netop en fængselspræst fra Venstre Fængsel, der fortalte, hvor nemt det var for de isolerede at fortælle hinanden hen ad gården, hvad det var for nogle beskeder, den isolerede havde brug for at få ud.
Så de oplysninger, vi fik om, hvor velfungerende isolationen er i Vestre Fængsel, var, at den er relativt sølle. Derfor forstår jeg slet ikke, at fru Birthe Rønn Hornbech totalt afviser muligheden for delvis isolation, forflyttelse til andre arrester og andre ting, som man tilsyneladende gør alle mulige andre steder end lige præcis her i Danmark.
Men det var i og for sig heller ikke ud fra en forventning om, at vi ville få dem vedtaget.
Men omvendt synes vi, at vi, når der går så mange markante ordførere ud efter en konkret tv-udsendelse, cirka et halvt års tid efter vi har fået gennemgået og vedtaget en ret betydningsfuld ændring af isolationsbestemmelserne, jo må gå ud fra, at der simpelt hen er nogle ting, som de forskellige ordførere har overset, nemlig at man bl.a. kan få psykiske skader ved isolation.
Det, der jo også var karakteristisk for den tv-udsendelse, der satte os i gang med at komme med de her forslag, var jo, at dommeren sagde, at det var lægens ansvar
at komme med præcise speciallægeerklæringer.
Politiet sagde, at det var dommerens ansvar.
Og lægen producerede erklæringerne, men dommeren tog dem ikke til sig.
Det vil sige, at den pågældende kvinde, der var centrum i den her tv-udsendelse, sad og sad og sad og fik det dårligere og dårligere.
Det fik en del op af stolene, og hr. Søren Søndergaard har jo også beskrevet de forskellige reaktioner, som gør, at vi naturligvis må tage diskussionen her i Folketingssalen.
Jeg vil sige, at jeg da også oplever, at der er flyttet et par, man kan ikke sige hegnspæle, men et par græsstrå.
For det er jo sådan, at vi i virkeligheden har fået noget, der ligner et flertal, der måske kan manifestere sig i og med, at vi får ændret en enkelt bestemmelse, således at det kommer til at fremgå, at man ikke må få psykiske skader af at sidde i isolation.
Deri ligger også, at vi må kunne forvente, at speciallægeerklæringer i langt højere grad skal lægges til grund ved domstolens vurderinger af, hvorvidt en isolation skal fortsætte.
Vi har forstået, at vi ikke får nedsat et hurtigtarbejdende udvalg med henblik på at afskaffe isolation, men deri ligger jo ikke en afvisning af, at man konstant skal arbejde for at udvikle de bestemmelser i retsplejeloven, hvorefter man kan delvis isolere, og fortsætte udviklingen i retning af at undgå kollision ved at anvende andre metoder end delvis isolation.
Vi har også forstået, at det flertal, som vi manglede, dengang vi stillede ændringsforslagene om forbudet mod at isolere unge under 18, stadig væk ikke er til stede, men vi er stadig væk nogle partier, der holder fast: Kristeligt Folkeparti, Enhedslisten og os og også i et vist omfang CD.
Så det kunne være, at vi, hvis vi med ujævne mellemrum tager sagen op til debat her i Folketingssalen, derved jo kan få nogle tilkendegivelser herfra om fortolkningen af, hvordan isolationsbestemmelserne og de stramninger, der blev lavet sidste år, skal fortolkes konkret, hvis og når der kommer
nye sager op.
Det kan jo også give nogle rettesnore til anklagemyndighederne om at tage erklæringer til efterretning og til hele Kriminalforsorgen om at sikre, at man skal have nogle alternative placeringer, således at man ikke skal placere unge under 18 i isolation, men andre steder, hvor de ikke kan fortælle til deres medsammensvorne eller medanklagede, hvordan de skal tackle deres placering, når de står foran dommeren.
Så jeg tror i virkeligheden, at vi har flyttet os lidt, og når vi får den her rapport til september, kan vi umiddelbart derefter skride til at komme med en beretning over de her tre forslag. Så har vi endnu et trin på vejen i retning af at få bedre forhold for folk, der ikke er dømt, men kun anklaget.